
PAŽYMA DĖL SKUNDO
PRIEŠ KAZLŲ RŪDOS SAVIVALDYBĖS ADMINISTRACIJĄ

2012-05-11 Nr. 4D-2011/4-1552
Vilnius

I. SKUNDO ESMĖ

1. Lietuvos Respublikos Seimo kontrolierius gavo X (toliau – pareiškėjai) skundą dėl uždarąją akcinę bendrovę Marijampolės apskrities atliekų tvarkymo centras (toliau vadinamas MAATC) įkūrusių savivaldybių netinkamai atliekamų funkcijų atliekų tvarkymo srityje.

2. Pareiškėjas skunde nurodė:
2.1. Kazlų Rūdos savivaldybė, kartu su kitomis Marijampolės apskrities savivaldybėmis atliekų tvarkymui įkūrusios Marijampolės apskrities atliekų tvarkymo centrą (toliau – MAATC), nekontroliuoja MAATC‘o, neatliekančio savo funkcijų (atliekos nesurenkamos; neorganizuojamas konteinerių atvežimas bei išvežimas iš Prūsokų, Ardzijauskų bei kitų kaimelių, kur gyvena „vaikystės invalidai“ (taip dokumente); žmonės, sulaukę aštuoniasdešimties ir daugiau metų, verčiami atliekas gabenti už dviejų ar daugiau kilometrų). Taigi, rinkliavos už komunalinių atliekų surinkimą ir tvarkymą (toliau vadinama Rinkliava) mokėjimo pranešimai siunčiami, nors atliekų išvežimas nevykdomas;
2.2. Kazlų Rūdos savivaldybės administracija, atsakinga ne tik už atliekų tvarkymo organizavimą, bet ir už MAATC veiklos kontrolę, ir už atliekų surinkėjo UAB ECOSERVISE veiklos kontrolę, nesiima priemonių situacijos atliekų tvarkymo srityje keitimui iš esmės;
2.3. Savivaldybės, neapskaičiavusios išlaidų už atliekų surinkimą ir tvarkymą dydžio, nežino, kiek atliekų kubiniais metrais surenka, surūšiuoja atliekų turėtojas, todėl neturi galimybės nustatyti išlaidų Rinkliavos dydžio apskaičiavimui;
2.4. Žmogui, neturinčiam atliekų, pareigos mokėti Rinkliavą nustatymas traktuotinas kaip žalos sukėlimas apgaulės būdu, todėl tokie veiksmai apibūdintini kaip savivaldybės teritoriniame vienete organizuota nusikalstama veika, pažeidžianti Baudžiamojo kodekso įstatymą, piktnaudžiavimas tarnyba.

3. Pareiškėjas prašo Lietuvos Respublikos Seimo kontrolierių:
– tarpininkauti, kad Kazlų Rūdos ir Marijampolės savivaldybės imtųsi priemonių „taisyti padėtį“ atliekų surinkimo paslaugos organizavimo ir kokybės aspektu ne tik pareiškėjo nurodytuose kaimuose, bet ir visose Marijampolės apskrities savivaldybėse, nes MAATC‘e Marijampolės savivaldybė turi didžiausią akcijų skaičių;
· „uždrausti MAATC‘ui išrašinėti sąskaitas už neišvežtas atliekas“;
· tarpininkauti, kad savivaldybės neįgaliesiems asmenims ir seniems žmonėms taikytų Rinkliavos nuolaidas;
· kreiptis į Generalinę prokuratūrą dėl lėšų prievartavimo.

II. TYRIMAS IR IŠVADOS

4. Lietuvos Respublikos Seimo kontrolierius, atsižvelgęs į skunde nurodytas aplinkybes, kreipėsi į Kazlų Rūdos savivaldybės administraciją ir Marijampolės savivaldybės administraciją, prašydamas pateikti oficialiai patvirtintomis dokumentų kopijomis pagrįstą informaciją.
Tyrimo metu atlikta Kazlų Rūdos savivaldybės administracijos direktoriaus pavaduotojo, atliekančio administracijos direktoriaus pareigas Vaidmanto Pabedinsko 2012-02-13 raštu Nr. SD-(16.2-12)-733 ir Marijampolės savivaldybės administracijos direktoriaus Meto Ražinsko 2012-03-05 raštu Nr. AS-2725(5.8) Seimo kontrolieriui pateiktos informacijos analizė.

5. Atsižvelgiant į skunde nurodytas ir tyrimo metu paaiškėjusias aplinkybes, tyrimą tikslinga atlikti išskiriant šiuos klausimus:
1) dėl Kazlų Rūdos savivaldybės netinkamai vykdomų funkcijų atliekų tvarkymo srityje;
2) dėl Rinkliavos lengvatų Kazlų Rūdos savivaldybėje.
Tyrimas bus atliekamas ir tyrimo išvados bus pateikiamos dėl kiekvienos šio skundo dalies atskirai.

Dėl Kazlų Rūdos savivaldybės netinkamai vykdomų funkcijų atliekų tvarkymo srityje

Nustatytos tyrimui reikšmingos aplinkybės

6. Marijampolės apskrities savivaldybės (Kalvarijos, Kazlų Rūdos, Marijampolės, Šakių rajono ir Vilkaviškio rajono), vadovaudamosi 2002-10-29 pasirašyta Jungtinės veiklos sutartimi Nr. 83/206/155/65/28, siekdamos vykdyti Lietuvos Respublikos atliekų tvarkymo įstatymu savivaldybėms pavestas funkcijas atliekų tvarkymo srityje ir įgyvendinti valstybės remiamą investicinį Marijampolės regioninės atliekų tvarkymo sistemos vystymo projektą, įsteigė MAATC, kurio funkcijos, administruojant regioninę atliekų tvarkymo sistemą, apibrėžtos kiekvienos iš nurodytų savivaldybių tarybos patvirtintose savivaldybės atliekų tvarkymo taisyklėse.

7. Kazlų Rūdos savivaldybės administracijos pateiktas duomenimis:
„Kazlų Rūdos savivaldybės teritorijoje Marijampolės regioninė atliekų tvarkymo sistema su visais infrastruktūros objektais ir paslaugomis visiškai funkcionuoja nuo 2010-09-01.
Visiems atliekų turėtojams sudaryta galimybė naudotis šia sistema sąlygomis, nustatytomis Kazlų Rūdos savivaldybės atliekų tvarkymo taisyklėse, kurios reglamentuoja Kazlų Rūdos savivaldybės komunalinių atliekų tvarkymo sistemos, esančios sudėtine Marijampolės regioninės atliekų tvarkymo sistemos dalimi, organizavimą ir administravimą, komunalinių atliekų tvarkymo viešosios paslaugos teikimą Savivaldybės teritorijoje, nustato komunalinių atliekų surinkimo, rūšiavimo, saugojimo, šalinimo ir apskaitos tvarką, atliekų turėtojų bei atliekų tvarkytojų teises, pareigas ir atsakomybę. Visi komunalinių atliekų turėtojai, išskyrus Taisyklėse nurodytus atvejus, privalo laikytis Taisyklių reikalavimų ir naudotis Marijampolės regioninės atliekų tvarkymo sistemos teikiamomis paslaugomis bei mokėti už jas taisyklėse nustatyta tvarka Rinkliavą arba mokestį už atliekų surinkimo ir tvarkymo paslaugas. Taigi, kiekvienas atliekų turėtojas Kazlų Rūdos savivaldybėje turi teisę pasirinkti apmokėjimo už atliekų surinkimą ir tvarkymą būdą.“

8. Savivaldybė atsakinga už komunalinių atliekų tvarkymo reglamentavimą, administravimą ir organizavimą savivaldybės teritorijoje ir vykdo tokias funkcijas kaip savivaldybės atliekų tvarkymo plano, taisyklių tvirtinimas, kontroliavimas, ar laikomasi savivaldybės atliekų tvarkymo taisyklių, UAB MAATC veiklos kontrolė.

9. Kazlų Rūdos savivaldybėje atliekų surinkimo paslaugas teikia vienas iš Ūkinės veiklos grupės partnerių – UAB ,,Ecoservice“ (toliau vadinamas ir atliekų surinkėju).
UAB ,,Ecoservice“ paslaugas teikia pagal Marijampolės regiono komunalinių atliekų, antrinių žaliavų ir kitų specifinių atliekų surinkimo bei didžiųjų ir specifinių atliekų priėmimo aikštelių eksploatavimo paslaugų sutarties Nr. 2010/4-35 nuostatas.
Atliekų surinkimo ir atliekų tvarkymo paslaugų kokybės kontrolę vykdo MAATC pagal pasirašytų atitinkamų paslaugų sutarčių nuostatas. Konkrečiai šią funkciją vykdo MAATC Paslaugų kontrolės skyrius tiek kiekvieną mėnesį priimdamas atliktas atliekų surinkimo ir atliekų tvarkymo paslaugas, tiek kontroliuodamas atliekų tvarkytojų teikiamas ataskaitas, surenkamų ir sutvarkomų atliekų kiekius, registruodamas ir tirdamas gaunamus atliekų turėtojų skundus, prašymus ir pasiūlymus, paslaugų kokybę svarstant periodiškai vykstančiuose vadybiniuose susirinkimuose, kurie protokoluojami bei atsiskaitant kaip vykdomi priimti sprendimai.

10. Kazlų Rūdos savivaldybės administracija Seimo kontrolierių informavo:
„Tiriant pareiškėjo 2011-12-02 kreipimąsi, nustatyta, kad UAB ,,Ecoservice“ atliekas iš Prūsokų kaimo surenka, vadovaudamasi Kazlų Rūdos savivaldybės atliekų tvarkymo taisyklių ir operatoriaus atrankos konkurso sąlygose nustatytais reikalavimais, bendrojo naudojimo 1,1 m3 talpos konteineriais, kurie tuštinami pagal nustatytus reikalavimus – kas antrą savaitę.
Prūsokų kaime prie skirtingų įvažiavimų yra pastatyti 1,1 m3 talpos bendrojo naudojimo konteineriai. Remiantis atliekas surenkančiose transporto priemonėse įrengtos GPS įrangos duomenimis, šie konteineriai yra tuštinami kas dvi savaites. Reaguojant į gyventojų skundus šioje teritorijoje buvo pastatyta daugiau bendrojo naudojimo konteinerių, nes kelias, einantis per Prūsokų ir Ardzijauskų kaimus, yra neišvažiuojamas, todėl šioje teritorijoje nėra galimybių atliekas surinkti individualiais konteineriais iš kiekvieno namo kiemo.
Atliekų surinkėjas kiekvieną mėnesį atsiskaito už suteiktas paslaugas pagal nustatytą formą, pateikdamas Ūkinės veiklos ataskaitą, atliktų paslaugų perdavimo aktą.
Akte konstatuota, kad Marijampolės apskrityje per 2011 m. gruodžio mėnesį griežtai pagal patvirtintą, ir paskelbtą grafiką, buvo aptarnauta 38 207 mišrių komunalinių atliekų konteineriai, iš jų Kazlų Rūdos savivaldybėje – 3615, o Marijampolės savivaldybėje – 11 095 konteineriai.
Regione pastatytų konteinerių išdėstymo tvarka atitinka Techninėje specifikacijoje nustatytus reikalavimus. Miestuose konteineriai tuštinami ne rečiau kaip du kartus per savaitę, o gyvenvietėse, kurių gyventojų skaičius yra lygus arba didesnis nei 201–- ne rečiau kaip kartą per dvi savaites. Kitose gyvenvietėse – ne rečiau kaip kartą per dvi savaites. Viso dezinfekuoti 1705 konteineriai, tame tarpe Kazlų Rūdos savivaldybėje 60, Marijampolės 899 konteineriai. Antrinių žaliavų (popieriui, stiklui, plastikams) surinkimui regione pastatyti ir aptarnauti pagal grafiką, 1 704 antrinių žaliavų konteineriai, tame tarpe Kazlų Rūdos savivaldybėje 101, Marijampolės – 626 konteineriai, Vykdytas didžiųjų ir specifinių atliekų surinkimas, didžiųjų ir specifinių atliekų priėmimo aikštelių eksploatacija laikantis visų nustatytų teisinių reikalavimų. Vykdytas Atliekų turėtojų informavimas.“

11. Įgyvendinant Marijampolės regioninės atliekų tvarkymo sistemos vystymo projektą techninės pagalbos sutarties apimtyje buvo parengti strateginiai ir techniniai dokumentai, būtini Marijampolės regioninės atliekų tvarkymo sistemos efektyviai ir pagrįstai veiklai, kartu paskaičiuotos visos atliekų tvarkymo sistemos išlaidos ir paskaičiuoti bei pasiūlyti tvirtinimui atliekų tvarkymo tarifai arba Rinkliavos dydžiai, būtini toms sąnaudoms padengti. Visi parengti dokumentai buvo teikiami ne tik MAATC administracijai, bet ir savivaldybėms, svarstomi ir tvirtinami MAATC valdyboje, sudarytoje iš visų 5 savivaldybių atstovų – valdybos narių ir po to teikiami savivaldybių taryboms tvirtinti, kur dokumentai vėl svarstomi kiekvienos savivaldybės tarybos komitetuose, frakcijose ir pagaliau tvirtinami tarybos posėdžiuose.
MAATC kiekvieną mėnesį teikia ataskaitas savivaldybėms, kuriose yra visi duomenys apie surinktų, išrūšiuotų atliekų kiekius.
Per 2011 m. gruodžio mėn. bendras regione surinktas komunalinių atliekų kiekis buvo 3 972,91 tonos, iš jų Kazlų Rūdos savivaldybėje — 368,32 tonos, Marijampolės savivaldybėje — 1458,24 tonos. Į regioninį sąvartyną pristatyta 3886,62 tonos, tarp jų iš Kazlų Rūdos savivaldybės - 373,52 tonos, Marijampolės savivaldybės - 1461,94 tonos. Surinkta 93,254 tonos antrinių žaliavų, iš jų Kazlų Rūdos savivaldybėje – 8,459 tonos, Marijampolės savivaldybėje – 47,82 tonos.

12. Rinkliavos dydžio nustatymo pagrindas – vienos tonos komunalinių atliekų tvarkymo tarifas, nustatomas vieną kartą per metus, pagal Marijampolės regioninėje atliekų tvarkymo sistemoje teikiamų atliekų tvarkymo paslaugų įkainių ir tarifų skaičiavimo metodikoje nustatytą tvarką. Nurodytas tarifas paskaičiuojamas taip, kad gautos pajamos padengtų visas atliekų tvarkymo sistemos sąnaudas: atliekų surinkimo, atliekų parengimo perdirbti, atliekų šalinimo, atliekų tvarkymo sistemos infrastruktūros plėtros ir administravimo, Rinkliavos administravimo, sąvartynų uždarymo, priežiūros po uždarymo bei kitas su komunalinių atliekų tvarkymu susijusias išlaidas.
Rinkliavos dydžiai nustatomi skirtingi, priklausomai nuo valdomų patalpų ar pastatų tipo (gyvenamosios ar negyvenamosios paskirties), pagrindinės naudojamos tikslinės paskirties bei ploto arba nuo žmonių skaičiaus, gyvenamųjų patalpų savininkams (valdytojams), jų šeimos nariams ir kitiems asmenims, deklaravusiems gyvenamąją vietą gyvenamuosiuose pastatuose (namuose) bei gyvenamosiose patalpose ir pateikusiems UAB MAATC prašymą dėl Rinkliavos skaičiavimo nuo asmenų skaičiaus.
Rinkliavos dydis nustatomas vienos tonos komunalinių atliekų tvarkymo tarifo pagrindu, pagal Marijampolės regioninėje atliekų tvarkymo sistemoje teikiamų atliekų tvarkymo paslaugų įkainių ir tarifų skaičiavimo metodiką.

Tyrimui reikšmingos teisės aktų nuostatos

13. Pagal 1994-07-07 Lietuvos Respublikos vietos savivaldos įstatymo Nr. I-533 (2008-09-15 įstatymo Nr. X-1722 redakcija su pakeitimais) nuostatas:
6 straipsnio 1 dalies 31 punktas:
„<...> komunalinių atliekų tvarkymo sistemų diegimas, antrinių žaliavų surinkimo bei perdirbimo organizavimas ir sąvartynų įrengimas bei eksploatavimas yra savarankiškoji savivaldybių funkcija.“
32 straipsnio 3 dalies 10 punktas:
„3. Seniūnas:
<...> 10) kontroliuoja, ar teikiant viešąsias paslaugas laikomasi teisės aktuose ir sutartyse nustatytų reikalavimų dėl jų teikimo, nagrinėja gyventojų prašymus, skundus dėl viešųjų paslaugų teikimo ir šiais klausimais pagal kompetenciją priima sprendimus. Savivaldybės administracijai, kitiems viešųjų paslaugų teikimą administruojantiems subjektams teikia pasiūlymus dėl viešųjų paslaugų teikimo gerinimo.“

14. Pagal 1998-06-16 Lietuvos Respublikos atliekų tvarkymo įstatymo Nr. VIII-878 (2002-07-11 įstatymo Nr. IX-1004 redakcija su pakeitimais; toliau – Atliekų tvarkymo įstatymas) nuostatas:
25 straipsnis:
„<...> savivaldybių institucijos organizuoja komunalinių atliekų tvarkymo sistemas, būtinas jų teritorijose susidarančioms komunalinėms atliekoms tvarkyti, organizuoja atliekų, kurių turėtojo nustatyti neįmanoma arba kuris nebeegzistuoja, tvarkymą.“
31 straipsnio 1 dalies 1 punktas:
„<...> savivaldybių tarybos turi patvirtinti taisykles, reglamentuojančias viešųjų komunalinių atliekų tvarkymo paslaugų teikimą ir užtikrinančias, kad šios paslaugos atitiktų aplinkosaugos, techninius–ekonominius, higienos reikalavimus ir savivaldybių bei regioninių atliekų tvarkymo planų įgyvendinimą, nustatančias komunalinių atliekų tvarkymo sąlygas.“
32 straipsnio 1 dalis:
„<...> atliekų tvarkymo srityje taikomas principas „teršėjas moka“, kuris reiškia, kad atliekų tvarkymo išlaidas turi apmokėti atliekų turėtojas ir (ar) medžiagų bei gaminių, tarp jų – pakuotės, dėl kurių naudojimo susidaro atliekos, gamintojas ar importuotojas.“
2 straipsnio 11 dalis:
„atliekų turėtojas – atliekų gamintojas arba asmuo, kuris turi atliekų.“

15. Pagal nuo 2012-04-28 įsigaliojusias Atliekų tvarkymo įstatymo nuostatas:
2 straipsnio 41 dalis:
„41. Komunalinių atliekų tvarkymo paslaugos teikimo administravimas – savivaldybės veikla, nustatant komunalinių atliekų tvarkymo paslaugos teikimo taisykles, priimant kitus teisės aktus, reglamentuojančius komunalinių atliekų tvarkymą, taip pat savivaldybės atliekų tvarkymo taisyklių, kitų teisės aktų reikalavimų vykdymo kontrolę.“
4 straipsnio 2 dalis :
„2. Atliekų turėtojai privalo rūšiuoti atliekas jų susidarymo vietoje.“
30 straipsnio 13 dalis:
„13. Asmuo (fizinis asmuo ar Lietuvos Respublikoje įregistruotas juridinis asmuo, juridinio asmens filialas, atstovybė ar Lietuvos Respublikoje įsteigtas valstybėse narėse įsteigto juridinio asmens filialas ar atstovybė) yra komunalinių atliekų turėtojas, nepaisant jo teisinės formos ar vykdomos veiklos pobūdžio, ir turi rūšiuoti komunalines atliekas, kurias rūšiuoti nustato įstatymai ir kiti teisės aktai.“
20 straipsnis:
„1. Aplinkos ministerija reglamentuoja ir administruoja visų atliekų tvarkymą, kontroliuoja nustatytų reikalavimų ir užduočių įgyvendinimą.
2. Aplinkos ministerija koordinuoja kitų valstybės ir savivaldybių institucijų veiklą atliekų tvarkymo srityje <...>.“
25 straipsnis:
„Savivaldybės organizuoja komunalinių atliekų tvarkymo sistemas, būtinas jų teritorijose susidarančioms komunalinėms atliekoms tvarkyti, užtikrina tų sistemų funkcionavimą, organizuoja atliekų, kurių turėtojo nustatyti neįmanoma arba kuris neegzistuoja, tvarkymą ir administruoja komunalinių atliekų tvarkymo paslaugos teikimą.“
30 straipsnio 7 dalis:
„7. Komunalinių atliekų tvarkymo paslaugos kokybę pagal nustatytus teisės aktų ir sudarytų sutarčių dėl komunalinių atliekų tvarkymo paslaugų reikalavimus užtikrina atliekų tvarkytojas, teikiantis šią paslaugą. Už atliekų tvarkytojo teikiamos paslaugos kokybės priežiūrą ir kontrolę, už šios paslaugos nepertraukiamą teikimą atsakinga atitinkamos savivaldybės vykdomoji institucija.
8. Minimalius komunalinių atliekų tvarkymo paslaugos kokybės reikalavimus nustato Aplinkos ministerija.“ 

16. Pagal 2000-06-13 Lietuvos Respublikos rinkliavų įstatymo Nr. VIII-1725 (toliau – Rinkliavų įstatymas) nuostatas:
11 straipsnio 1 dalies 8 punktas:
„<...> savivaldybės taryba turi teisę savivaldybės teritorijoje nustatyti vietines rinkliavas už komunalinių atliekų surinkimą iš atliekų turėtojų ir atliekų tvarkymą.“
2 straipsnio 3 dalis:
„Vietinė rinkliava – savivaldybės tarybos sprendimu nustatyta privaloma įmoka, galiojanti tos savivaldybės teritorijoje.“
12 straipsnis:
„Savivaldybės taryba savo sprendimu:
1) nustato vietinę rinkliavą;
2) tvirtina vietinės rinkliavos nuostatus.“
13 straipsnio 1 dalis:
„<...> vietinės rinkliavos dydis nustatomas vietinės rinkliavos nuostatuose.“

17. Pagal 2002-04-12 Lietuvos Respublikos Vyriausybės nutarimu Nr. 519 patvirtinto Valstybinio strateginio atliekų tvarkymo plano nuostatas:
„96. Viename atliekų tvarkymo regione visiems komunalinių atliekų turėtojams turėtų būti vienoda atliekų tvarkymo kaina už tokį patį tvarkomų atliekų kiekį ir tokią pačią teikiamos paslaugos kokybę.
<...>
98. Kad būtų sukurta efektyviai veikianti komunalinių atliekų tvarkymo sistema, savivaldybės turi į savivaldybių atliekų tvarkymo planus įtraukti ir vykdyti šias užduotis:
98.1. atsižvelgdamos į tai, kad komunalinių atliekų tvarkymo paslauga yra viešoji paslauga, iki 2009 metų užtikrinti, kad ji būtų visuotinė, geros kokybės, prieinama (įperkama) ir atitiktų aplinkos apsaugos, techninius–ekonominius ir visuomenės sveikatos saugos reikalavimus. Visuotinumo principas laikomas užtikrintu, kai viešoji komunalinių atliekų tvarkymo paslauga teikiama ne mažiau kaip 95 procentams savivaldybės teritorijos asmenų, kuriems toje teritorijoje nuosavybės teise priklauso nekilnojamojo turto objektai (išskyrus žemės sklypus be pastatų) ar kurie kitu pagrindu teisėtai valdo ar naudoja šiuos objektus.“

Vietos savivaldos institucijų teisės aktai

18. Pagal Kazlų Rūdos savivaldybės tarybos 2009-02-27 sprendimu Nr. TS-18-572 patvirtintų Kazlų Rūdos savivaldybės atliekų tvarkymo taisyklių (toliau – Taisyklės) nuostatas:
„3. Taisyklės galioja savivaldybės teritorijoje ir yra privalomos visiems fiziniams ir juridiniams asmenims.
4. Visi komunalinių atliekų turėtojai, išskyrus Taisyklėse nurodytus atvejus, privalo laikytis Taisyklių reikalavimų ir naudotis Marijampolės regioninės atliekų tvarkymo sistemos teikiamomis paslaugomis bei mokėti už jas taisyklėse nustatyta tvarka.
6.3.1. atliekų turėtojai – fiziniai ir juridiniai asmenys, gyvenantys arba vykdantys veiklą Savivaldybės teritorijoje;
6.3.2. fiziniai asmenys – fiziniai asmenys, gyvenantys Savivaldybės teritorijoje;
6.3.7. atliekų tvarkymo centras – UAB Marijampolės apskrities atliekų tvarkyno centras; 
6.3.27. bendro naudojimo konteineris – mišrių atliekų surinkimui skirtas konteineris, kurio besinaudojančių atliekų turėtojų skaičius nėra tiksliai žinomas;
6.3.28. individualus konteineris – mišrių atliekų surinkimui skirtas konteineris, kuris skirtas naudotis tik tam tikram atliekų turėtojui (pvz.: individualaus namo gyventojai, daugiabučių namų bendrija, juridinių asmenų grupė ir pan.) arba aiškiai apibrėžtai atliekų turėtojų grupei (pvz.: individualaus namo gyventojai, daugiabučių namų bendrija, juridinių asmenų grupė ir pan.);
6.3.29. sutartis dėl atliekų tvarkymo – sutartis pasirašoma tarp atliekų turėtojo ir Atliekų tvarkymo centro, pagal kurią teikiamos komunalinių atliekų surinkimo ir tvarkymo paslaugos.“
11. Komunalinių atliekų tvarkymas Savivaldybėje organizuojamas ir administruojamas taip:
11.1. Už Regioninės atliekų tvarkymo sistemos administravimą yra atsakingas Atliekų tvarkymo centras. Atliekų tvarkymo centro funkcijos administruojant Regioninę atliekų tvarkymo sistemą yra:
11.1.1. organizuoti ir vykdyti atliekų tvarkytojų (atliekų surinkimo, vežimo, naudojimo ir šalinimo atrakos konkursus;
11.1.2. kontroliuoti viešųjų komunalinių atliekų tvarkymo paslaugų teikimą, vykdyti atliekų tvarkyno veiklos priežiūrą.
„59. Atliekų turėtojai –fiziniai asmenys mišrių atliekų surinkimo sistema gali naudotis vienu iš žemiau nurodytu būdu:
59.1. nepasirašydami Sutarties dėl atliekų tvarkymo su Atliekų tvarkymo centru bei mokėdami už suteiktas paslaugas nustatyto dydžio Rinkliavą;
59.2. Pasirašydami Sutartį dėl atliekų tvarkymo su Atliekų tvarkymo centru ir mokėdami už atliekų tvarkymo paslaugas pagal Sutartyje dėl atliekų tvarkymo paslaugų nustatytas sąlygas atleidžiami nuo Rinkliavos. Moka už išvežtą atliekų kiekį, paskaičiuotą konteinerio tūrį padauginus iš išvežimo dažnio:
59.2.1. mišrias atliekas išmesdami į individualų konteinerį;
59.2.2. užsakydami pageidaujamą išvežimo dažnumą;
59.2.3. nurodydami konteineriu besinaudosiančių atliekų turėtojus;
60. 59.2.1 punkte minėtus individualius konteinerius atliekų turėtojai – fiziniai asmenys gali:
60.1. gauti iš Atliekų surinkėjo, jeigu tokį pageidavimą nurodė Sutartyje dėl atliekų tvarkymo paslaugų su Atliekų tvarkymo centru;
60.2. naudoti nuosavą konteinerį, jei jis atitinka Atliekų surinkėjo naudojamo atliekų surinkimo transporto techninius reikalavimus.“
61. 59.2 punkte nurodytomis sąlygomis Sutartis dėl atliekų tvarkymo paslaugų su Atliekų tvarkymo centru gali pasirašyti atliekų turėtojai fiziniais asmenys:
61.1. vieno individualaus namo gyventojai; šiuo atveju individualus konteineris laikomas individualaus namo kieme, o Sutartyje dėl atliekų tvarkymo paslaugų nustatytu laiku išridenamas į sutartą vietą, kad Atliekų surinkėjo darbuotojai galėtų ištuštinti konteinerius.
„76. Savivaldybės atliekų tvarkymo sistema plėtojama siekiant įgyvendinti principą ,,teršėjas moka“:
76.1. siekiant užtikrinti, kad visi atliekų turėtojai mokėtų už komunalinių atliekų tvarkymo paslaugas, Savivaldybės teritorijoje nuo 2009-07-01 įvedama Rinkliava tiems atliekų turėtojams, kurie nėra sudarę Sutarčių dėl atliekų tvarkymo paslaugų su Atliekų tvarkymo centru;
76.2 įmokų už atliekų tvarkymo paslaugas dydžiai nustatomi taip, kad padengtų visus Regioninės atliekų tvarkymo sistemos eksploatacijos kaštus.“
„80. Atliekų turėtojai privalo perduoti tvarkyti komunalines atliekas Savivaldybės komunalinių atliekų tvarkymo sistemoje bei sumokėti už suteiktas paslaugas, išskyrus atvejus, nurodytus 83 punkte.
82. Atliekų turėtojai privalo rūšiuoti atliekas ir jas perduoti tvarkyti kaip tai nurodyta šių Taisyklių V-X skirsniuose ir tik atliekas, likusias po rūšiavimo perduoti tvarkyti kaip tai nurodyta XI skirsnyje.
86. Besinaudodami Savivaldybės komunalinių atliekų tvarkymo sistema atliekų turėtojai turi teisę:
86.1. pasirinkti mokėjimo už komunalinių atliekų tvarkymo paslaugas būdą:
86.1.1. mokėti nustatyto dydžio Rinkliavą;
86.1.2. mokėti mokestį pagal Sutartyje dėl atliekų tvarkymo paslaugų nustatytas sąlygas.
86.2. reikšti pretenzijas dėl netinkamos paslaugų kokybės;
86.3. teikti pasiūlymus dėl konteinerinių aikštelių, kitų atliekų tvarkymo įrenginių vietos;
86.4. naudotis ne tik Savivaldybės teritorijoje esančiais atliekų tvarkymo įrenginiais, bet ir kitais Regioniniais atliekų tvarkymo įrenginiais.“
„97. Už komunalinių atliekų tvarkymo paslaugų kokybės užtikrinimą atsakingas Atliekų tvarkymo centras.“

19. Pagal Kazlų Rūdos savivaldybės tarybos 2010-11-26 sprendimu Nr. TS38-1094 patvirtintų Kazlų Rūdos savivaldybės vietinės rinkliavos už komunalinių atliekų tvarkymą nuostatų (toliau – Nuostatai) reikalavimus:
„<...> 4. Asmenys, sudarę Komunalinių atliekų tvarkymo sutartis su UAB Marijampolės apskrities atliekų tvarkymo centru ir reguliariai mokantys už atliekų tvarkymą, nėra Rinkliavos mokėtojai ir jiems šie nuostatai netaikomi.
5.1. Vietinė rinkliava už komunalinių atliekų tvarkymą (toliau – vietinė rinkliava) – tai Kazlų Rūdos savivaldybės tarybos sprendimu už komunalinių atliekų surinkimą iš komunalinių atliekų turėtojų ir jų tvarkymą nustatyta privaloma įmoka, galiojanti savivaldybės teritorijoje, kuri mokama šiuose nuostatuose nustatyta tvarka ir sąlygomis.
5.2. Vietinės rinkliavos mokėtojai – visi komunalinių atliekų turėtojai, t. y. visi fiziniai ir juridiniai asmenys, nuosavybės arba kita teise valdantys gyvenamosios ir negyvenamosios paskirties pastatus ir/ar patalpas, taip pat fiziniai ir juridiniai asmenys, valdantys valstybei ar savivaldybei nuosavybės teise priklausančius gyvenamosios ir negyvenamosios paskirties pastatus ir /ar patalpas Kazlų Rūdos savivaldybės administracinėje teritorijoje, taip pat gyvenamųjų patalpų savininkai (valdytojai), jų šeimos nariai ir kiti asmenys, gyvenantys gyvenamuosiuose pastatuose (namuose) bei gyvenamosiose patalpose, nesudarę komunalinių atliekų tvarkymo sutarčių su UAB MAATC ir jam pateikę prašymą dėl Rinkliavos skaičiavimo nuo asmenų skaičiaus. Fiziniams asmenims iki 2010-12-01 sudariusiems sutartis dėl komunalinių atliekų tvarkymo su UAB MAATC ir mokėjusiems nuo gyventojų skaičiaus papildomų prašymų pateikti nereikia.“
„5.4. Komunalinių atliekų turėtojas – fiziniai ar juridiniai asmenys, gyvenantys, turintys nekilnojamojo turto ir/ar vykdantys veiklą savivaldybės teritorijoje.“
7. Rinkliavą administruoja UAB MAATC, vykdantis šias Rinkliavos administravimo procedūras: Rinkliavos mokėtojų registro kūrimą ir tvarkymą, Rinkliavos dydžio apskaičiavimą, Rinkliavos surinkimo organizavimą ir apskaitą, Rinkliavos mokėjimo kontrolę, atliekų turėtojų Rinkliavos mokėtojų informavimą.
8. Rinkliavos mokėtojai yra fiziniai ir juridiniai asmenys, gyvenantys, disponuojantys arba nuosavybės teise valdantys nekilnojamąjį turtą (išskyrus žemės sklypus be pastatų bei pagalbinio ūkio patalpas) savivaldybės administracinėje teritorijoje, nesudarę komunalinių atliekų tvarkymo sutarčių su UAB MAATC. Jie yra atsakingi už Rinkliavos sumokėjimą ir informacijos, būtinos Rinkliavos apskaičiavimui, pateikimą.
15. Rinkliavos mokėtojai, sudarę Komunalinių atliekų tvarkymo sutartis su UAB MAATC ir neturintys įsiskolinimų už Rinkliavą, yra išbraukiami iš Rinkliavos mokėtojų registro ir įtraukiami į Atliekų turėtojų registrą.
41. Rinkliavos mokėtojai, nepateikę duomenų ar pateikę neteisingus duomenis Rinkliavos apskaičiavimui, laiku nemokantys Rinkliavos, pažeidžia šiuos nuostatus bei kitus atliekų tvarkymą reglamentuojančius teisės aktus ir atsako Lietuvos Respublikos įstatymų nustatyta tvarka. 

Išvados

20. Apibendrinant tyrimo informaciją, galima išskirti keletą nagrinėtinų pareiškėjo keliamos atliekų tvarkymo Kazlų Rūdos savivaldybės teritorijoje problemos aspektų, t. y. reikalavimas mokėti Rinkliavą, nesuteikus atliekų tvarkymo paslaugos, ir Rinkliavos skaičiavimas asmenims, neturintiems atliekų.

21. Atliekų tvarkymo paslaugos nebuvimo konstatavimą pareiškėjas grindžia tuo, kad atliekos nesurenkamos iš jų susidarymo vietos, t. y. iš individualių namų kiemų, tuo tarpu Kazlų Rūdos savivaldybės administracija laikosi pozicijos, kad pareiškėjo nurodytų Prūsokų ir Ardzijauskų kaimų gyventojai turi galimybę naudotis bendro naudojimo konteineriais, pastatytais prie įvažiavimų į sodybas.

22. Iš tyrimo informacijos matyti, kad Kazlų Rūdos savivaldybės teritorijoje, kurioje yra pareiškėjo minimi Prūsokų ir Ardzijauskų kaimai, įvesta dvejopo pobūdžio apmokestinimo už atliekų tvarkymą sistema, pagal kurią atliekų turėtojai sudaro sutartis su atliekų tvarkytoju, o jų nesudarę asmenys privalo mokėti Rinkliavą. 
Tačiau atkreiptinas dėmesys į tai, kad nors Taisyklėse kaip viena iš atliekų turėtojų teisių yra įtvirtinta teisė pasirinkti atsiskaitymo būdą: mokėti nustatyto dydžio Rinkliavą ar mokėti mokestį pagal Sutartyje dėl atliekų tvarkymo paslaugų nustatytas sąlygas, atsiskaityti už atliekų tvarkymą pastaruoju būdu galima tik tuo atveju, jei atliekos renkamos individualiame konteineryje, kuris turi stovėti individualaus namo kieme (žr. pažymos 18 punktą; Taisyklių 59.2 punktas) ir t. t. Tuo tarpu tyrimo metu buvo gauta informacija, kad iš Prūsokų ir Ardzijauskų kaimuose esančių namų atliekos nesurenkamos iš jų susidarymo vietos, nes nėra galimybės priskirti gyventojams individualaus naudojimo konteinerius dėl neprivažiuojamų kelių iki atliekų turėtojų sodybų.
Vadinasi šių kaimų atliekų turėtojai priversti šalinti atliekas bendro naudojimo konteineriuose, atitinkamai ir neturi galimybės sudaryti sutarčių dėl atliekų tvarkymo. Taigi, ir negali pasinaudoti Taisyklėse numatyta teise pasirinkti atsiskaitymo būdą, atitinkamai ir mokėjimą už atliekų tvarkymą pagal individualiai aptartas sąlygas.
Pažymėtina tai, kad nors Savivaldybės administracijos pateiktais duomenimis, atliekos iš šių bendro naudojimo konteinerių išvežamos kartą per dvi savaites, iš tyrimo informacijos matyti, kad Kazlų Rūdos savivaldybė buvo informuota, jog toks apvažiavimas per dažnas, bei prašyta sumažinti Ecoservice važiavimų skaičių, nes per mėnesį nesusikaupia atliekų, t. y. konteineris neprisipildo. Tačiau, kaip jau minėta, individualiai aptartos atliekų tvarkymo sąlygos galimos, tik sudarant sutartį dėl atliekų tvarkymo.

23. Atkreiptinas dėmesys į tai, kad Valstybiniame strateginiame atliekų tvarkymo plane savivaldybės yra įpareigotos užtikrinti, jog komunalinių atliekų tvarkymo paslauga būtų geros kokybės. Taigi, tais atvejais, kai atliekų turėtojams nesuteikiama arba suteikiama labai prastos kokybės paslauga, o mokėti reikalaujama tiek pat, kiek ir iš tinkamą paslaugą gavusio asmens, pažeidžiami atliekų turėtojų lygiateisiškumas ir teisė į geros kokybės paslaugą.
Taigi, nesant galimybės skirti atliekų turėtojui individualų atliekų surinkimo konteinerį (nes įprastas transportas negalės privažiuoti surinkti atliekas iš konteinerio, pastatyto atliekų turėtojo namų valdos teritorijoje), tokie asmenys, kuriems konteineris pastatytas, pvz., per 200 m nuo atliekų turėtojo namų valdos, negali būti apmokestinami to paties dydžio vietine Rinkliava kaip atliekų turėtojai, kurie atliekas šalina į individualius konteinerius, esančius namų valdos teritorijoje. Tokiu atveju negalima teigti, kad suteikiama vienodos kokybės paslauga.

24. Atsižvelgiant į tai, kad savivaldybės atsakingos už komunalinių atliekų tvarkymo paslaugos teisinio reglamentavimo nustatymą ir šių reikalavimų vykdymo kontrolę, o iš skundo tyrimo informacijos matyti, kad Kazlų Rūdos savivaldybės administracija turėjo duomenų apie neužtikrinamą atliekų turėtojų teisę į geros kokybės paslaugą, tačiau nematyti, kad būtų buvę imtasi efektyvių priemonių nurodytos problemos sprendimui, vadovaudamasis Lietuvos Respublikos Seimo kontrolierių įstatymo 22 straipsnio 1 dalies 1 punktu, Seimo kontrolierius nusprendžia X skundo dalį dėl Kazlų Rūdos savivaldybės netinkamai vykdomų funkcijų atliekų tvarkymo srityje pripažinti pagrįsta.

25. Tinkamas problemos sprendimo būdas galėtų būti specialiojo transporto, su kuriuo atliekų vežėjas galėtų visais metų laikais reguliariai apvažiuoti sodybas, nepasiekiamas įprastu atliekų surinkimo transportu, naudojimas. Tokiu atveju nekiltų jokių abejonių dėl paslaugos kokybės ir būtų neabejotinai išlaikytas Valstybiniame strateginiame atliekų tvarkymo plane įtvirtintas visuotinumo reikalavimas, t. y. atliekų tvarkymo paslauga būtų teikiama praktiškai visiems atliekų turėtojams, be to, būtų užtikrinta tinkamos kokybės paslauga. Specialusis atliekų surinkimo transportas turėtų būti pritaikytas privažiuoti prie asmenų sodybų bet kokiu keliu ir visais metų laikais. Juk pagal paskirtį naudojamose sodybose, kurios neprivažiuojamos įprastu atliekų surinkimo transportu, atliekų susidaro ir tos atliekos turi būti tvarkomos laikantis aplinkos apsaugos reikalavimų, tačiau, jeigu atliekų tvarkymo paslauga nėra teikiama, nėra galimybės užtikrinti ir tinkamą atliekų tvarkymą bei aplinkos apsaugą.

26. Atsižvelgiant į tai, kad atliekų surinkimo transportas turi ribotas galimybes patekti prie nepravažiuojamais keliais pasiekiamų sodybų, ir į Kazlų Rūdos savivaldybės atliekų tvarkymo taisyklėse įtvirtintą nuostatą dėl galimybės individualių gyvenamųjų namų savininkams atliekas šalinti į individualius konteinerius, tikslinga siūlyti Savivaldybės merui inicijuoti klausimo dėl galimybės tokias sodybas reguliariai apvažiuoti specialiuoju transportu svarstymą.

Dėl Rinkliavos lengvatų Kazlų Rūdos savivaldybėje

Nustatytos tyrimui reikšmingos aplinkybės

27. Atsižvelgiant į pareiškėjo prašymą Seimo kontrolieriui tarpininkauti, kad neįgaliesiems asmenims ir seniems žmonėms savivaldybės taikytų Rinkliavos nuolaidas, atkreiptinas dėmesys į tai, kad Kazlų Rūdos savivaldybės taryba turi teisę, bet ne pareigą nustatyti lengvatas ar atleidimo nuo Rinkliavos galimybę asmenims, nesinaudojantiems nekilnojamuoju turtu.
Be to, pagal Kazlų Rūdos savivaldybės Rinkliavos nuostatų 4 punktą, Kazlų Rūdos savivaldybės atliekų tvarkymo taisyklių 59.2 punktą, asmenys turi teisę sudaryti sutartis su UAB Marijampolės apskrities atliekų tvarkymo centru dėl komunalinių atliekų tvarkymo pagal individualiai aptartas sąlygas.
Rinkliavos lengvatų suteikimo tvarka Kazlų Rūdos savivaldybėje nėra patvirtinta. Marijampolės regioninė atliekų tvarkymo sistema buvo apskaičiuota ir sukurta taip, kad būtų sutvarkytos komunalinės atliekos, kurios gali susidaryti regione esančiuose nekilnojamojo turto objektuose. Rinkliava neskaičiuojama tik tiems objektams, kurie nėra tinkami naudoti pagal jų paskirtį ir jų savininkai pateikia Atliekų tvarkymo centrui tai įrodančius dokumentus.

Tyrimui reikšmingos teisės aktų nuostatos

28. Pagal 2000-06-13 Lietuvos Respublikos rinkliavų įstatymo Nr. VIII-1725 (toliau – Rinkliavų įstatymas) nuostatas:
12 straipsnis:
„Savivaldybės taryba savo sprendimu:
<...> 3) nustato lengvatas vietinių rinkliavų mokėtojams.“

29. Pagal 1994-07-07 Lietuvos Respublikos vietos savivaldos įstatymo Nr. I-533 (2008-09-15 įstatymo Nr. X-1722 redakcija su pakeitimais) nuostatas:
16 straipsnio 2 dalies 18 punktas:
„2. Išimtinė savivaldybės tarybos kompetencija:
<...> 18) sprendimų teikti mokesčių, rinkliavų ir kitas įstatymų nustatytas lengvatas savivaldybės biudžeto sąskaita priėmimas, subsidijų ir kompensacijų skyrimo naujas darbo vietas steigiančioms visų rūšių įmonėms tvarkos nustatymas atitinkamai keičiant savivaldybės biudžetą tais atvejais, kai lėšų tam nebuvo numatyta.“

Išvados

30. Apibendrinant tyrimo informaciją, susijusią su Rinkliavos lengvatų Kazlų Rūdos savivaldybėje nustatymu, tenka konstatuoti, kad tokių lengvatų nustatymas yra Savivaldybėms suteikta teisė, bet ne pareiga.
Atsižvelgiant į tai, kad neįgalių asmenų ir pensinio amžiaus žmonių finansinė situacija yra sudėtinga, o Kazlų Rūdos savivaldybėje sutartį dėl atliekų tvarkymo gali sudaryti (t. y. atsiskaityti už atliekų tvarkymą pagal individualiai aptartas sąlygas) tik Rinkliavos skolų neturintis atliekų turėtojas, o savivaldybių taryboms suteikta teisė nustatyti Rinkliavos lengvatas, darytina išvada, kad galėtų būti apsvarstyta galimybė tokiems asmenims taikyti mažesnį mokestį už atliekų surinkimą ir tvarkymą.
Vietos savivalda yra grindžiama atsakingumo savivaldybės bendruomenei, savivaldybės gyventojų dalyvavimo tvarkant viešuosius savivaldybės reikalus, veiklos skaidrumo, viešumo ir reagavimo į savivaldybės gyventojų nuomonę, žmogaus teisių ir laisvių užtikrinimo ir gerbimo ir kitais principais.

31. Atsižvelgiant į tai, kad Rinkliavos lengvatos taikymo klausimas nustatyta tvarka ir sąlygomis spręstinas Kazlų Rūdos savivaldybėje, vadovaujantis Lietuvos Respublikos Seimo kontrolierių įstatymo 17 straipsnio 1 dalies 6 punktu ir 17 straipsnio 4 dalimi bei 22 straipsnio 1 dalies 3 punktu, X skundo dalies dėl Rinkliavos lengvatų Kazlų Rūdos savivaldybėje tyrimas nutrauktinas.

32. Kazlų Rūdos savivaldybės merui tikslinga siūlyti:
– inicijuoti Rinkliavos lengvatų nustatymo pensinio amžiaus žmonėms ir neįgaliems asmenims Kazlų Rūdos savivaldybėje klausimo sprendimą.

III. SEIMO KONTROLIERIAUS SPRENDIMAI

33. Vadovaudamasis Lietuvos Respublikos Seimo kontrolierių įstatymo 22 straipsnio 1 dalies 1 punktu, Seimo kontrolierius nusprendžia X skundo dalį dėl Kazlų Rūdos savivaldybės netinkamai vykdomų funkcijų atliekų tvarkymo srityje pripažinti pagrįsta.

34. Vadovaudamasis Lietuvos Respublikos Seimo kontrolierių įstatymo 22 straipsnio 1 dalies  3 punktu, Seimo kontrolierius nusprendžia X skundo dalies dėl Rinkliavos lengvatų Kazlų Rūdos savivaldybėje tyrimą nutraukti.

IV. SEIMO KONTROLIERIAUS REKOMENDACIJOS

35. Vadovaudamasis Lietuvos Respublikos Seimo kontrolierių įstatymo 19 straipsnio 1 dalies 17 punktu, Seimo kontrolierius rekomenduoja:
– Kazlų Rūdos savivaldybės merui – atsižvelgiant į tai, kad sunkiasvoris atliekų surinkimo transportas turi ribotas galimybes privažiuoti prie kai kurių sodybų, inicijuoti klausimo tokias sodybas reguliariai apvažiuoti specialiuoju transportu svarstymą.
– Kazlų Rūdos savivaldybės merui – inicijuoti Rinkliavos lengvatų nustatymo pensinio amžiaus žmonėms ir neįgaliems asmenims Kazlų Rūdos savivaldybėje klausimo svarstymą.

Apie rekomendacijų nagrinėjimo rezultatus Seimo kontrolierių informuoti iki 2012-06-18.




Seimo kontrolierius				Augustinas Normantas

Aurelija Sandaitė, 8 706  65120
